Die Stelvio wat ek die 1 900km toer mee gaan aanvat is nie die First Edition nie, maar eerder die 2.0T Super Q4. Teen R834 900 is dit nie die tipe motor wat jy rowwe goed mee wil aandurf nie, maar met nadere inspeksie sien ek dat die wit gevaar regte SUV bande op het. Nie daardie dun goed wat op sypaadjie hoppers gesit word nie. Dis regte 18-duim wiele wat gemaak is vir grondpad en die rots wat jy selde oor moet klouter. Dadelik maak dit die gemoed stil, maar hier diep binnekant weet ek dat wat hierdie SUV moet deurmaak amper net so erg is soos Suid-Afrika wat uit haar administratiewe gemors moet klouter.
Die Stelvio hardloop teen ŉ gemaklike spoed die N7 uit. Daardie tyd van die oggend is die pad stil, so dis net ek, die SUV, en die bande wat met die teer gesels. Spoedbeheer maak dit maklik om lag-lag teen konstante snelhede aan te gaan én dit help ook om oordadige petrolverbruik te beperk. In Piketberg staan ek vir ŉ oomblik stil om net weer die voorruit te was en dan verder ry.
Maar dan kom die Stelvio teen sy eerste groot taak te staan as daar van die teer afgedraai en besoek aan Kliprand in die Knersvlakte afgelê word. Dis ŉ slegte stukkie grondpad en al loop die SUV op net die regte bande vir hierdie gemors van ŉ pad, weier ek om die noodlot te tart. Skud-skud ploeter ons voort en skielik slaan die grondpad die eerste slag. Die Stelvio se elektronieka hardloop ŉ bietjie deurmekaar en lees die waarskuwings dat beide die 4WD-stelsel én elektroniese stabiliteitsbeheer (ESC) gedeaktiveer is! Dadelik voel die SUV onvas op sy voete. Selfs teen onder 50km/h is dit ŉ gegly oor die grondpad en kan mens nie anders as om later teen ŉ slakkepas te kruip nie.
Die rede hiervoor is dat alhoewel die Stelvio ŉ grondvryhoogye van 200mm het, die voorkant steeds laag is dat dit oor die klippe kan skuur. En dan loop jy die risiko dat die voorste buffer af kan val, wat jou derduisende uit die sak kan jaag. Braaf om met die Stelvio hierdie tog aan te vat, maar ook sommer baie Bang Jan.
Gedurende die toer, op nasionale paaie, het windgeraas nogal sterk deurgekom. Ja, klankdemping blyk goed te wees, maar die groot kantspieëls skep ŉ ruimte vir die wind om saam te praat. Aan die binnekant is die uitleg van die kontrole baie goed en is dit maklik om gou met alles bekend te word, maar teen hierdie prys sou mens verwag dat daar ten minste voorste verhitters op die sitplekke sou wees, sowel as ŉ elektroniese verstel funksie.